(Text cu relevanță pentru SEE)

Propunerea este, de asemenea, proporțională, deoarece oferă statelor membre și autorităților publice un anumit grad de flexibilitate nu numai în ceea ce privește sistemele de înregistrare (și anume, dacă să le introducă sau nu și la ce nivel), ci și în ceea ce privește informațiile suplimentare pe care fiecare stat membru și autoritate publică le poate solicita gazdelor (sub rezerva respectării principiilor nediscriminării și proporționalității prevăzute de TFUE și de Directiva privind serviciile). Acest lucru garantează că nevoile statelor membre și ale autorităților locale sunt respectate și luate în considerare.

•Evaluări ex post/verificări ale adecvării legislației existente

3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

Din aceste motive, numai un instrument legislativ poate soluționa în mod eficace problemele care au fost identificate. De asemenea, este preferabil un regulament, deoarece este direct aplicabil în statele membre, stabilește același nivel de obligații pentru părțile private și permite aplicarea unitară a normelor în sectorul serviciilor STR, care are în mod inerent un caracter transfrontalier. De asemenea, un astfel de instrument va aborda și va preveni problema fragmentării pieței unice.

Este posibilă limitarea acțiunii UE la promovarea acțiunii voluntare a industriei și la anumite măsuri de însoțire. Totuși, probabil că această limitare nu ar fi eficace, deoarece s-ar baza pe propria voință a industriei de a schimba statu-quo-ul. Abordările anterioare fără caracter obligatoriu, cum ar fi Comunicarea privind economia colaborativă din 2016 și principiile de politică din 2018, nu au condus la îmbunătățiri semnificative în ceea ce privește transparența în sectorul serviciilor STR și au fost considerate insuficiente de către o serie de părți interesate. Acest lucru a fost demonstrat și de solicitările Consiliului și ale Parlamentului privind o mai mare securitate juridică și transparență, precum și de procesul de consultare și de evaluare a impactului, care a evidențiat limitele și ineficiența instrumentelor fără caracter obligatoriu, cum ar fi acordurile voluntare care au fost utilizate până în prezent la nivelul UE și la nivel național. În plus, normele RGPD prevăd un temei juridic și garanții pentru obiectivele propunerii de a promova schimbul de date cu caracter personal.

Propunerea nu are nicio implicație pentru bugetul UE.

(Text cu relevanță pentru SEE)

(6)Prezentul regulament ar trebui să se aplice serviciilor care constau în închirierea pe termen scurt a unor spații mobilate, în schimbul unei remunerații, fie cu titlu profesional, fie cu titlu neprofesional. Serviciile de închiriere de locuințe pe termen scurt se pot referi, de exemplu, la o cameră din reședința principală a gazdei, unde este prezentă și gazda, la reședința principală sau secundară a gazdei, închiriată pentru un număr limitat de zile pe an, sau la una sau mai multe proprietăți cumpărate de gazdă ca investiție în vederea închirierii pe termen scurt, în mod normal pentru o perioadă mai mică de un an, pe tot parcursul anului. Furnizarea de spații mobilate pentru o utilizare mai permanentă, de obicei pentru o perioadă de un an sau pentru o perioadă mai lungă, nu ar trebui considerată furnizare pe termen scurt. Serviciile de închiriere de locuințe pe termen scurt nu se limitează la unitățile închiriate în scopuri turistice sau de agrement, ci ar trebui să includă șederi de scurtă durată în alte scopuri, cum ar fi în scopuri profesionale sau de studiu.

(7)Normele prevăzute în prezentul regulament nu ar trebui să se aplice hotelurilor și altor unități de cazare turistică similare, inclusiv hotelurilor din stațiunile de odihnă, hotelurilor cu apartamente, hostelurilor sau motelurilor, deoarece serviciile lor sunt deja reglementate de obligațiile existente în materie de transparență și raportare, în special de Regulamentul (UE) nr. 692/2011 al Parlamentului European și al Consiliului. Cazările oferite pe terenuri de camping sau în locuri de parcare pentru vehicule de agrement și locuri de parcare pentru rulote, cum ar fi corturi, rulote sau vehicule de agrement, nu ar trebui să fie reglementate de aceste norme, având în vedere că aceste locuri de cazare se găsesc în mod normal în zone dedicate, cum ar fi campingurile sau locurile de parcare pentru rulote, și nu au un impact asupra locuințelor rezidențiale, comparabil cu cel al serviciilor de închiriere de locuințe pe termen scurt.

(8)Normele prevăzute în prezentul regulament ar trebui să se aplice platformelor online în sensul articolului 3 litera (i) din Regulamentul (UE) 2022/2065 al Parlamentului European și al Consiliului, care permit oaspeților să încheie contracte la distanță cu gazdele pentru prestarea de servicii de închiriere de locuințe pe termen scurt. Prin urmare, paginile web care pun în legătură gazdele cu oaspeții și care nu au niciun alt rol în încheierea unor tranzacții directe ar trebui excluse din domeniul de aplicare al prezentului regulament. Platformele online care intermediază prestarea de servicii de închiriere de locuințe pe termen scurt fără plată (de exemplu, platformele online care intermediază schimburi de locuințe) nu fac obiectul acestor norme, având în vedere că sunt vizate doar serviciile de închiriere de locuințe pe termen scurt prestate în schimbul unei remunerații.

(9)Procedurile de înregistrare permit autorităților competente să colecteze informații privind gazdele și unitățile legate de serviciile de închiriere de locuințe pe termen scurt. Numărul de înregistrare, care este un identificator unic al unei unități închiriate, ar trebui să asigure faptul că datele colectate și transmise de platforme pot fi atribuite în mod corespunzător gazdelor și unităților. Prin urmare, autoritățile competente care doresc să primească date de la furnizorii de platforme online de închiriere pe termen scurt ar trebui să instituie sau să mențină proceduri de înregistrare pentru gazde și unitățile lor la nivel național, regional sau local.

(10)Pentru a se asigura că autoritățile competente obțin informațiile și datele de care au nevoie, fără a impune sarcini disproporționate platformelor online și gazdelor, este necesar să se stabilească o abordare comună a procedurilor de înregistrare în statele membre, care să se limiteze la informații de bază ce permit identificarea unității și a gazdei. În acest scop, statele membre ar trebui să se asigure că, în momentul transmiterii tuturor informațiilor și documentelor relevante, gazdele și unitățile primesc un număr de înregistrare. Gazdele ar trebui să fie în măsură să se identifice și să se autentifice utilizând mijloace de identificare electronică emise în cadrul unui sistem de identitate electronică notificat în temeiul Regulamentului (UE) nr. 910/2014 al Parlamentului European și al Consiliului pentru a finaliza respectivele proceduri de înregistrare.

(11)Gazdele ar trebui să furnizeze informații cu privire la ele însele, la unitățile pe care le oferă pentru servicii de închiriere de locuințe pe termen scurt, precum și alte informații necesare, astfel încât autoritățile competente să cunoască identitatea și datele de contact ale gazdei, precum și amplasarea, tipul (de exemplu, casă, apartament, cameră) și caracteristicile unității. Aceste informații sunt necesare pentru a asigura trasabilitatea gazdelor și a unităților oferite. În descrierea caracteristicilor unității ar trebui să se menționeze, printre altele, dacă unitatea este oferită integral sau parțial și dacă gazda utilizează unitatea în scopuri rezidențiale, ca reședință principală sau secundară, sau în alte scopuri. De asemenea, gazdele ar trebui să furnizeze informații cu privire la numărul maxim de oaspeți pe care unitatea îi poate găzdui.

(12)Statele membre ar trebui să aibă posibilitatea de a solicita gazdelor să prezinte informații și documente suplimentare care să ateste conformitatea cu cerințele stabilite de legislația națională, cum ar fi cerințele în materie de sănătate și siguranță și de protecție a consumatorilor. În special, pentru a asigura accesul egal și incluziunea, statele membre pot solicita gazdelor să furnizeze informații privind accesibilitatea pentru persoanele cu dizabilități în cadrul unităților oferite pentru servicii de închiriere de locuințe pe termen scurt în conformitate cu cerințele în materie de accesibilitate de la nivel național sau local. Cu toate acestea, toate cerințele ar trebui să respecte principiile nediscriminării și proporționalității, ceea ce înseamnă că trebuie să fie adecvate și necesare pentru atingerea unui obiectiv legitim de reglementare, precum și Tratatul privind funcționarea Uniunii Europene și Directiva 2006/123/CE. În plus, statele membre ar trebui să aibă posibilitatea de a impune gazdelor cerințe de informare conforme cu dreptul Uniunii în ceea ce privește aspecte care nu sunt reglementate de prezentul regulament, cum ar fi șederile neremunerate, inclusiv în cazul în care modalitățile de găzduire vizează persoane vulnerabile, cum ar fi refugiații sau beneficiarii de protecție temporară.

(13)În cazul în care informațiile și documentele furnizate de gazde prin intermediul procedurii de înregistrare sunt valabile pentru o perioadă limitată, de exemplu în cazul unui document de identitate, al unui certificat de securitate la incendiu sau al unui alt tip de certificat de securitate, gazdele ar trebui să aibă posibilitatea de a actualiza informațiile sau documentele respective. În cazul în care o gazdă nu transmite informațiile și documentele actualizate, autoritățile competente ar trebui să aibă competența de a suspenda valabilitatea numărului de înregistrare până la transmiterea informațiilor sau a documentelor actualizate. Informațiile și documentele transmise de gazdă ar trebui păstrate pe întreaga perioadă de valabilitate a numărului de înregistrare și pentru o perioadă maximă de un an de la data cererii depuse de gazdă pentru radierea din registru a unei unități, pentru a permite autorităților competente să efectueze orice verificare relevantă chiar și după radierea unității din registru.

(14)Informațiile și documentele furnizate de gazde prin intermediul procedurii de înregistrare ar trebui să fie verificate de autoritățile competente numai după emiterea numărului de înregistrare. Este oportun să se permită gazdelor să rectifice, într-un termen rezonabil, informațiile și documentele transmise pe care o autoritate competentă le consideră incomplete sau inexacte. În cazul în care gazda nu rectifică informațiile și documentele în termenul indicat, autoritatea competentă ar trebui să aibă competența de a suspenda valabilitatea numărului de înregistrare. Autoritatea competentă ar trebui să aibă competența de a suspenda valabilitatea numărului de înregistrare și în cazul în care constată că există incertitudini vădite și grave în ceea ce privește autenticitatea și valabilitatea informațiilor sau a documentelor furnizate de gazdă. În aceste cazuri, autoritățile competente ar trebui să informeze gazdele cu privire la intenția lor de a suspenda valabilitatea numărului de înregistrare și la motivele care stau la baza acesteia. Gazdele ar trebui să aibă posibilitatea de a fi audiate și, după caz, de a rectifica informațiile și documentele furnizate într-un termen rezonabil. În cazul în care valabilitatea numărului de înregistrare a fost suspendată, autoritățile competente ar trebui să aibă competența de a emite un ordin prin care să solicite platformelor online de închiriere pe termen scurt să elimine sau să blocheze accesul la listarea referitoare la unitatea în cauză fără întârzieri nejustificate. Aceste ordine ar trebui să includă toate informațiile necesare pentru identificarea listării, inclusiv localizatorul uniform de resurse (URL) al fiecărei listări în parte.

(15)În cazul în care se aplică o procedură de înregistrare, gazdele ar trebui să aibă obligația de a furniza platformelor online de închiriere pe termen scurt numerele lor de înregistrare, de a le afișa în fiecare listare corespunzătoare a unității și de a furniza oaspeților numărul de înregistrare al unității. Statele membre ar trebui să se asigure că, în cazul în care se aplică o procedură de înregistrare, legislația națională permite autorităților competente să solicite platformelor online de închiriere pe termen scurt să elimine listările aferente unităților oferite care nu au un număr de înregistrare sau care au un număr de înregistrare nevalid.

(16)Articolul 31 din Regulamentul (UE) 2022/2065 stabilește anumite cerințe în materie de diligență pentru furnizorii de platforme online care le permit consumatorilor să încheie contracte la distanță cu comercianții. Aceste cerințe se aplică platformelor online de închiriere pe termen scurt în ceea ce privește serviciile de închiriere de locuințe pe termen scurt oferite de gazde care se califică drept comercianți. Cu toate acestea, sectorul serviciilor de închiriere de locuințe pe termen scurt se caracterizează prin faptul că gazdele sunt adesea persoane fizice care oferă servicii de închiriere de locuințe pe termen scurt ocazional, de la persoană la persoană, și care nu îndeplinesc neapărat condițiile pentru a fi clasificate drept „comercianți” în temeiul dreptului Uniunii. Prin urmare, în conformitate cu conceptul și obiectivul de „conformitate din momentul conceperii” prevăzute la articolul 31 din Regulamentul (UE) 2022/2065 și pentru a permite autorităților competente să verifice dacă obligațiile de înregistrare aplicabile sunt respectate, este oportun să se aplice condiții specifice de „conformitate din momentul conceperii” pentru serviciile de închiriere de locuințe pe termen scurt, inclusiv pentru cele oferite de gazde care nu se califică drept comercianți în temeiul dreptului Uniunii. Platformele online de închiriere pe termen scurt ar trebui să se asigure că nu sunt oferite servicii în cazul în care nu a fost furnizat niciun număr de înregistrare, în cazurile în care o gazdă declară că se aplică un astfel de număr de înregistrare. Acest lucru nu ar trebui să echivaleze cu o obligație pentru platformele online de închiriere pe termen scurt de a monitoriza în general serviciile oferite de gazde prin intermediul platformelor lor și nici cu o obligație generală de cercetare a faptelor menită să evalueze exactitatea numărului de înregistrare înainte de publicarea ofertei de servicii de închiriere de locuințe pe termen scurt.

(17)Autorităților competente care doresc să primească de la platformele online de închiriere pe termen scurt informații cu privire la activitățile gazdelor ar trebui să li se impună să instituie sau să mențină procedura de înregistrare.

(18)Autoritățile competente care doresc să primească de la platformele online de închiriere pe termen scurt informații cu privire la activitățile gazdelor și care dispun de sisteme de înregistrare ar trebui să aibă posibilitatea de a obține în mod regulat date privind activitatea de la platformele online. Tipurile de date care pot fi obținute ar trebui să fie pe deplin armonizate și să includă informații privind numărul de nopți pentru care a fost închiriată o unitate înregistrată, numărul de oaspeți care s-au cazat în unitate pe noapte, numărul de înregistrare și URL-ul listării unității, necesare pentru a facilita identificarea gazdei și a unității oferite pentru servicii de închiriere de locuințe pe termen scurt în cazurile în care numărul de înregistrare lipsește sau este incorect. Numai platformele online care au facilitat efectiv încheierea de tranzacții directe între gazde și oaspeți fac obiectul obligației de a furniza datele privind activitatea, numărul de înregistrare și URL-ul listării unității, deoarece numai aceste platforme sunt în măsură să colecteze date, cum ar fi numărul de nopți pentru care este închiriată o unitate și numărul de oaspeți care s-au cazat în unitate pe noapte. Statele membre nu ar trebui să mențină sau să introducă măsuri care impun platformelor să transmită informații cu privire la prestatorii de servicii de închiriere de locuințe pe termen scurt și la activitățile acestora și care diferă de măsurile prevăzute în prezentul regulament, cu excepția cazului în care se prevede altfel în dreptul Uniunii.

(19)Pentru a se asigura că prelucrarea datelor cu caracter personal este adecvată, relevantă și limitată la ceea ce este necesar în raport cu scopurile în care sunt prelucrate respectivele date, platformele online de închiriere pe termen scurt nu ar trebui să aibă obligația de a transmite informații suplimentare cu privire la identitatea gazdelor și la unități, având în vedere că aceste informații sunt deja colectate de autoritățile competente prin intermediul procedurilor de înregistrare aplicabile gazdelor.

(20)Platformele online de închiriere pe termen scurt care se califică drept întreprinderi mici sau microîntreprinderi în sensul Recomandării 2003/361/CE a Comisiei nu ar trebui să aibă obligația de a utiliza mijloace de comunicare de tip mașină-mașină pentru schimbul de date, cu condiția ca acestea să nu atingă, în trimestrul anterior, o medie lunară de minimum 2 500 de gazde active în Uniune. Prin faptul că se permite unor astfel de platforme online de închiriere pe termen scurt să utilizeze mijloace manuale pentru a transmite date punctului de intrare digital unic se reduce sarcina lor de asigurare a conformității și se ține seama de resursele lor financiare sau tehnice, asigurându-se, în același timp, că autoritățile competente obțin datele relevante. Ipoteza este că platformele online de închiriere pe termen scurt care sunt întreprinderi mici sau microîntreprinderi în sensul Recomandării 2003/361/CE și care ating sau depășesc acest prag ar trebui să dispună deja de sisteme care să permită respectarea cerințelor de transmitere de tip mașină-mașină.

(21)Platformelor online de închiriere pe termen scurt ar trebui să li se solicite să îndeplinească obligațiile de raportare în ceea ce privește serviciile de închiriere de locuințe pe termen scurt pe care le intermediază pentru unitățile situate într-o zonă în care a fost instituită o procedură de înregistrare și cu condiția ca punctul de intrare digital unic să fi fost instituit de statul membru. Colectarea și transmiterea acestor informații sunt necesare pentru a permite autorităților competente să monitorizeze respectarea procedurilor de înregistrare aplicabile gazdelor și pentru a permite statelor membre să elaboreze și să pună în aplicare politici adecvate și proporționale în domeniul serviciilor de închiriere de locuințe pe termen scurt.

Pentru a se evita situația ca platformele online de închiriere pe termen scurt să se confrunte cu cerințe tehnice divergente și cu o varietate de puncte de acces pentru schimbul de date în cadrul unui stat membru, ar trebui instituit un punct național de intrare digital unic ca portal pentru transmiterea electronică a datelor între platformele online de închiriere pe termen scurt și autoritățile competente, asigurându-se procese de schimb de date în timp util, fiabile și eficiente.

(23)Punctele de intrare digitale unice ar trebui să faciliteze capacitatea platformelor online de închiriere pe termen scurt de a verifica în mod aleatoriu valabilitatea unui număr de înregistrare sau exactitatea declarațiilor pe propria răspundere, pentru a reduce erorile și inconsecvențele în ceea ce privește transmiterea datelor și pentru a le reduce sarcina de conformare. Fără a impune stocarea efectivă a numărului de înregistrare, punctul de intrare digital unic ar trebui să permită efectuarea de verificări aleatorii, fie în mod automat, prin intermediul unei interfețe de programare a aplicațiilor care să permită verificarea unui număr de înregistrare în raport cu înregistrările corespunzătoare din registru ale procedurilor individuale de înregistrare dintr-un stat membru conectat la punctul de intrare digital unic, fie manual, de exemplu prin introducerea unui număr de înregistrare într-o interfață online și primirea unei confirmări a valabilității acestuia. Platformele online de închiriere pe termen scurt ar trebui să aibă libertatea de a efectua verificări suplimentare prin intermediul punctului de intrare digital unic. Statele membre ar trebui să asigure în continuare respectarea obligațiilor de înregistrare, utilizând instrumentele de care dispun deja.

(24)În vederea asigurării unor condiții uniforme pentru punerea în aplicare a soluțiilor tehnice care sprijină schimbul de date și în vederea promovării interoperabilității punctului de intrare digital unic, ar trebui conferite competențe de executare Comisiei pentru a stabili, acolo unde este cazul, cerințele de interoperabilitate și standardele aplicabile. Respectivele competențe ar trebui exercitate în conformitate cu Regulamentul (UE) nr. 182/2011 al Parlamentului European și al Consiliului.

(25)Ar trebui să se asigure corelarea între diferitele registre dintr-un stat membru, precum și interoperabilitatea acestora cu punctul de intrare digital unic, pentru a se elimina barierele semantice și tehnice din calea schimbului de date și pentru a se asigura proceduri administrative mai eficace și mai eficiente. Entitățile responsabile cu crearea punctelor de intrare digitale unice la nivel național și Comisia ar trebui să faciliteze punerea în aplicare la nivel național și cooperarea dintre statele membre.